Foto van hoërskoolseuns gee hoop vir SARonen Oosthuizen help sy opponent op na hy geval het. (Foto: Roger Sedres) Ronen Oosthuizen, ŉ hoërskoolleerder aan die Bergsig Akademie in Rustenburg, het sosiale media op hol danksy ŉ foto van hom waar hy Saterdag ŉ mede-atleet by die SA Landloop-klubkampioenskap oor die eindstreep help. Oosthuizen (17) het deelgeneem aan ŉ 6 km-wedloop vir seuns onder 16 en 17. Hy het Noordwes-Noord verteenwoordig, en die ander seun, wie se naam nie bekend is nie, Gauteng-Noord. Marius Oosthuizen, Ronen se pa, het aan Maroela Media vertel wat gebeur het. “Ons het gesien hoe val die ander seun, dit was so 150 m van die eindstreep af. Ons het toevallig net so entjie weg gestaan van waar die seun geval het. Ronen het eers verby gehardloop, dit was om die tweede laaste draai, maar toe het hy gestop en omgedraai. Ons kon van agter af sien hoe die outjie val en hoe Ronen omdraai en die outjie help.” Deur te stop en die ander seun te help, het Ronen sy plek onder die top-20 prysgegee. Oosthuizen sê Ronen is onder die top-20 in die provinsie, en is ook die provinsiale kampioen in 800 m en 1 500 m. “Dit is ŉ resies en nie ŉ marathon nie, so hulle hardloop vir ŉ plek en nie vir tyd nie. Nadat hy die ander seun gehelp het, het hy het nie eens onder die top-100 geëindig nie,” het sy pa gesê. Die foto wat deur Roger Sedres geneem is en deur Allan Smith op Facebook gedeel is, is sedertdien al meer as 3 000 keer gedeel. Sedres sê dit is juis dié soort goed wat hom ŉ liefde vir sy werk as sportfotograaf gee. “Dit gaan nie net oor prestasies nie, maar ook oor die menswaardigheid. Die jong kinders is op ŉ ander vlak! Hulle beeld sportmanskap so mooi uit. Daai spesifieke oomblik het nie gegaan oor wen en verloor nie, maar eerder daaroor om mekaar te help.” Ronen Oosthuizen help sy opponent op na hy geval het. (Foto: Roger Sedres) Mense op Facebook het kommentaar gelewer oor die goeie sportmanskap wat Ronen getoon het, en dat die foto vir hulle hoop gee vir Suid-Afrika, omdat die twee seuns mekaar glad nie ken nie. “Dit is my bydrae tot nasiebou,” het Sedres gesê. “Ek word die gawe gegun om hierdie soort ikoniese sportoomblikke vas te vang. Vir my is dit ŉ storie van versoening. Hierdie oomblikke kry jy nêrens anders in die wêreld nie, net ons verstaan dit. Net ons verstaan waar ons vandaan gekom het en ons kan sien waarheen ons op pad is met ons jeug wat só optree.” Oosthuizen sê ŉ omgee vir sy medemens is deel van sy seun se lewe en dat hy ook op ander vlakke uitblink. “Ronen is maar altyd so. Mense wat hom ken sal weet hy is ŉ uitstekende sportman. Hy presteer baie goed, maar hy daag nie op om die res van die deelnemers van die baan te vee nie. Hy wens altyd sy opponente sterkte toe en wens hulle dan weer geluk as hulle klaar is. “Hy is volgende jaar sy skool se onderhoofseun en vaar akademies en kultureel ewe goed. Hy het in gr. 10 al ŉ spesiale toekenning by sy skool gekry wat hulle gee aan ŉ besondere leerder in die skool.” Ronen en sy gesin het nie besef wat die impak van sy daad gaan wees nie. “Vir Ronen was dit normaal, hy het niks daarvan gedink om die outjie te help nie. Ons het nie eens eintlik daaroor gepraat na die tyd nie. Ek het net gesê ek is trots op hom en toe het ons gisteraand eers agtergekom wat hy gedoen het, het mense aangeraak,” het Oosthuizen gesê. “Veral in ons land het dit vir mense iets spesiaals beteken. Maar dit is maar hoe ons gesin lewe en die skool moedig dit ook aan. Hulle is Afrikaans, Engelse, wit en swart saam in Bergsig Akademie. Vir hulle is dit normaal om mekaar te help en saam te wees. Dit is wonderlik om te sien dit maak regtig vir mense saak.”